tartuNLP/wikipedia-smugri-20251201 huggingface dataset:
Gardeniat

Gardeniat eli keikarinkukat ("Gardenia") on matarakasvien ("Rubiaceae") heimoon kuuluva kukkivien kasvien suku, johon kuuluu noin 250 lajia. Se on saanut tieteellisen nimensä skotlantilaissyntyisen luonnontieteilijän Alexander Gardenin (1730–1791) mukaan.
Ulkonäkö ja koko.
Gardeniat ovat 1–15 m korkeita ikivihreitä puita ja pieniä pensaita. Lehdet ovat tummanvihreät ja kiiltävät, kukat valkeat tai vaalean keltaiset. Monet lajit tuoksuvat voimakkaasti.
Levinneisyys.
Gardenioita kasvaa villeinä Afrikan, Aasian, Australian ja Oseanian trooppisilla ja subtrooppisilla alueilla.
Käyttö.
Leikkokukkana kiinangardenia eli keikarinkukka ("Gardenia jasminoides") on klassinen miesten napinlävessä pitämä kukka. Niitä kasvatetaan myös koriste- ja huonekasveina.
Åke Gartz

Åke Henrik Gartz (9. kesäkuuta 1888 Helsinki – 29. marraskuuta 1974) oli suomalainen poliitikko. Gartz toimi kauppa- ja teollisuusministerinä J. K. Paasikiven hallituksissa vuosina 1944–1946 ja myöhemmin Urho Kekkosen hallitusten ulkoasiainministerinä vuosina 1950–1951. Hän oli myös ministerinä ulkoasiainministeriössä 1945–1946. Gartz oli ammattiministeri eikä edustanut mitään puoluetta, mutta hänen laskettiin olevan lähellä Ruotsalaista kansanpuoluetta.
Gartz valmistui filosofian kandidaatiksi 1909 ja lakitieteen kandidaatiksi 1914. Hän sai varatuomarin arvonimen vuonna 1917.
Ministeriksi Gartz tuli teollisuuden ja työnantajajärjestöjen palveluksesta; hän oli G. A. Serlachius Oy:n johtokunnan jäseneksi vuonna 1921 ja toimi tehtävässä vuoteen 1931, jolloin hänestä tuli A. Ahlström Oy:n apulaisjohtaja. ja STK:n hallituksen jäsen hän oli vuodesta 1937, puheenjohtaja vuosina 1937-1941 ja varapuheenjohtaja 1942-1945..
Ministeriuransa jälkeen Gartz toimi Suomen lähettiläänä Bernissä 1951–1953 sekä Bukarestissa ja Moskovassa 1953–1955 (vuosina 1954–1955 suurlähettiläänä).
Åke Gartz sai vuorineuvoksen arvonimen vuonna 1940.
Erroll Garner

Erroll Louis Garner (15. heinäkuuta 1921 Pittsburgh – 2. tammikuuta 1977 Los Angeles) oli yhdysvaltalainen säveltäjä ja jazzpianisti. Hänen tunnetuin sävellyksensä on hempeä balladi ”Misty”.
Garner aloitti soitto-opinnot kolmivuotiaana, ja vaikka hänen taitonsa sanotaan olleen yhtä paljon harjoittelun kuin lahjakkuuden ansiota, tiedetään ettei hän koskaan oppinut lukemaan nuotteja sujuvasti.
Garner vieraili Suomessa syksyllä 1964.
Sanna Perkiö

Sanna Leena Perkiö (s. 28. maaliskuuta 1962 Sauvo) on suomalainen kokoomuslainen poliitikko. Hän toimi kansanedustajana vuosina 2007–2011, Helsingin kaupunginvaltuutettuna vuosina 2004–2012 ja Helsinki-säätiön (Helsingin Juhlaviikot) hallituksen puheenjohtajana vuonna 2009. Hän on Tekniikan Akateemisten Liiton valtuuston jäsen. 
Koulutukseltaan Perkiö on tekniikan tohtori. Hänen väitöskirjansa käsitteli ympäristötekniikkaa ja kilpailukykyä. Ennen kansanedustajuuttaan hän toimi perustamansa ympäristöalan insinööritoimiston toimitusjohtajana ja toimii edelleen samassa yrityksessä. Perkiö on saanut Nuori akateeminen yrittäjä -palkinnon ja Liikeideapalkinnon. Hän on Teknillisten Tieteiden Akatemian jäsen. Hän harrastaa nykytaidetta, kirjoittamista ja luontoa.
Juha Hakola (poliitikko)

Juha Tapio Hakola (s. 24. elokuuta 1967 Harjavalta) on suomalainen Helsingin poliisilaitoksen ylikomisario ja poliisin kansainvälisen toiminnon johtaja. Hakola valittiin joulukuussa 2024 Helsingin Kokoomuksen puheenjohtajaksi. Hakola on Helsingin kaupunginvaltuuston 1. varapuheenjohtaja kaudella 2025-2029. Hän oli kokoomuksen kansanedustaja vuosina 2007–2011. Vuodesta 2001 Hakola on ollut Helsingin kaupunginvaltuuston jäsen. Vuosina 2001–2007 hän toimi pelastuslautakunnan puheenjohtajana. Huhtikuusta 2007 alkuvuoteen 2015 Hakola toimi Helsingin kaupunginhallituksen jäsenenä. Hän oli Helsingin kiinteistölautakunnan puheenjohtaja vuoteen 2017 saakka. Nykyisellään hän toimii Ami-säätiön sekä AEL-Amiedu Oy:n puheenjohtajana (Taitotalo).
Hakola valittiin kansanedustajaksi Helsingin vaalipiiristä vuoden 2007 vaaleissa. Eduskunnassa Hakola oli puolustusvaliokunnan ja hallintovaliokunnan jäsen sekä perustuslakivaliokunnan varajäsen. Hän oli ehdolla myös vuoden 2011 eduskuntavaaleissa, muttei tullut valituksi. Ennen kansanedustajuutta Hakola työskenteli poliisin johtokeskusyksikön johtajana ja Helsingin rikospoliisin huumerikosyksikössä rikostutkijana ja tutkinnanjohtajana vuodesta 1990 heinäkuuhun 2004. Tultuaan valituksi heinäkuussa 2004 johtokeskusyksikön johtajan tehtävään hän siirtyi huumerikosyksikön tutkinnanjohdosta poliisin johtokeskusyksikköön.
Hakola on koulutukseltaan hallintotieteiden maisteri, mutta hän on suorittanut myös poliisin perus-, alipäällystö- ja päällystötutkinnon. Hän on toiminut Suomen pelastusalan keskusjärjestön (SPEK) hallituksen puheenjohtajana vuosina 2008–2016. Hän on toiminut Jääkenttäsäätiön puheenjohtajana, Urheiluhallit Oy:n hallituksen varapuheenjohtajana sekä Vuosaari Golf Oy:n hallituksen jäsenenä. Sotilasarvoltaan Hakola on reservin sotilasmestari. Hän on suorittanut valtakunnallisen maanpuolustuskurssi nro 182:n ja toimii Uudenmaan Maanpuolustusyhdistyksen puheenjohtajana sekä Maanpuolustuskorkeakoulun neuvottelukunnan jäsenenä. Tasavallan presidentti myönsi Hakolalle Vapaudenristin (VR3) 6.12.2022.
Vapaa-aikanaan Hakola harrastaa golfia. Lisäksi hän on aktiivisesti mukana autourheilun ja jääkiekkoilun järjestötoiminnassa sekä Helsingin jääkiekkoerotuomaritoiminnassa (HJT).
Vuonna 2019 Hakolasta aloitettiin rikostutkinta. Tutkinta liittyi siihen, että Helsingin poliisi oli tehnyt hankintoja Hakolan vaalirahoittajalta. Syyttäjä ei nostanut asiassa syytettä.
Lähteet.
9. https://www.helsinginkokoomus.fi/2024/12/02/helsingin-kokoomuksen-syyskokous-nimesi-lisaa-kuntavaaliehdokkaita/
Johdatus tieteelliseen ajatteluun

Johdatus tieteelliseen ajatteluun on Leila Haaparannan ja Ilkka Niiniluodon oppikirja, joka käsittelee tieteellisen ajattelun ja tieteenfilosofian perusajatuksia. Helsingin yliopiston filosofian laitoksen julkaiseman kirjan ensimmäinen painos on vuodelta 1986. Vuoden 1991 laitokseen tehtiin pieniä korjauksia. Vuonna 2016 teoksesta ilmestyi uudistettu painos Gaudeamuksen kustantamana.
Kirja käsittelee muun muassa seuraavia aiheita:
Iona

Iona on pieni saari Sisä-Hebrideillä Skotlannissa. Se on 5 km pitkä ja 2,4 km leveä, ja korkein kohta on 100 m merenpinnasta.
Saarella on ollut suuri merkitys Skotlannin kristillistymiselle, sillä Pyhän Columban sinne vuonna 563 perustaman luostarin kautta levitettiin kristinuskoa Skotlantiin ja siitä tuli merkittävä pyhiinvaelluskohde. Saarelle on myös haudattu Skotlannin, Irlannin ja Norjan kuninkaita. Vuonna 2001 saarella oli 125 asukasta.
Alte Pinakothek

Alte Pinakothek on Münchenin Maxvorstadtissa sijaitseva, vuonna 1836 valmistunut taidemuseo. Museo on erikoistunut vanhaan eurooppalaiseen maalaustaiteeseen, ja siellä on muun muassa Rembrandtin, Rubensin, Dürerin ja Tizianin teoksia. Rakennuksen on kuningas Ludvig I:n toimeksiannosta suunnitellut arkkitehti Leo von Klenze. Rakennuksessa suoritettiin laaja saneeraus vuosina 2014–2018.
Museo muodostaa muiden Münchenin taidemuseoiden kanssa Bayerischen Staatsgemäldesammlungen -kokoelman, jossa on yli 30 000 teosta.
David H. Hubel

David Hunter Hubel (27. helmikuuta 1926 Windsor, Ontario, Kanada – 22. syyskuuta 2013 Lincoln, Massachusetts, Yhdysvallat) oli kanadalaissyntyinen yhdysvaltalainen neurofysiologi. Yhdessä Torsten Wieselin ja Roger W. Sperryn kanssa hän sai vuonna 1981 Nobelin lääketieteen palkinnon tutkimuksista, jotka liittyivät näköjärjestelmän tiedonkäsittelyyn. Hubel ja Wiesel tutkivat kissan näköjärjestelmää.
Hubel teki tutkimustyönsä Harvardin lääketieteellisessä korkeakoulussa. Wieselin kanssa tekemänsä aivotutkimukset johtivat näköaivokuoren toiminnan selviämiseen. Aivojen tapa käsitellä silmästä tulevaa tietoa voitiin esittää yksityiskohtaisena karttana.
Hän on ollut Academia Europæan ulkomaalaisjäsen vuodesta 1994.
Oxford English Dictionary

Oxford English Dictionary (OED) on yleisesti merkittävimpänä pidetty englannin kielen sanakirja. Siinä esitetään sanojen merkitys, ääntämys sekä etymologia. Teosta julkaisee Oxford University Press, ja ensimmäinen laitos valmistui vuonna 1928, toinen 1989.
OED:ssä sanojen merkitykset on ryhmitelty havaintoaineiston mukaiseen aikajärjestykseen. Monimutkaisissa tapauksissa esitysten rakenne jakautuu lukuisiin eri haaroihin. Sanojen vivahteista esitetään laaja määrä erilaisista lähteistä lainattuja esimerkkejä. Lähteet vaihtelevat keittokirjoista klassiseen kirjallisuuteen ja televisiolähetyksistä Internetin uutisryhmiin.
Historia.
James Murray alkoi koota OED:n ensimmäistä laitosta 1800-luvun lopulla. Hänen ajatuksenaan oli, että englannin sanakirja ei ole kenenkään yksityisen ihmisen tai tietyn aikakauden luomus vaan vähittäisen kasvun ja kehityksen tulos. OED:n ensimmäinen laitos valmistui 1928, ja siinä oli kymmenen osaa ja yli 414 000 sanaa. Toinen laitos julkaistiin 1989, ja siinä oli yhteensä 21 730 sivua ja noin 600 000 sanaa. Kolmatta laitosta valmistellaan elektronisessa muodossa. Painetun version digitalisoimiseksi palkattiin 150 konekirjoittajan ryhmä, joka työskenteli puolitoista vuotta Floridassa.
Pöyhin

Pöyhin on maatalouskone, jonka tarkoituksena on pellolla niitetyn heinän saaminen irti maasta korkeammaksi ja hajanaiseksi ilmavaksi kasaksi, jolloin se kuivuu nopeammin. Pöyhimiä on eri rakenteisia: mm. pyöröpöyhin (roottorit) ja kelapöyhin. 
Nykyään pöyhimet ovat traktorikäyttöisiä, mutta aiemmin niitä oli myös hevosvetoisina. 
Heinien seiväskuivatuksen aikakaudella pöyhin ja haravakone olivat eri koneita. Nykyaikaiseen tapaan heiniä paalattaessa karhotus ja pöyhiminen saatetaan tehdä tapauksesta riippuen joko samalla tai eri koneella.
Juurikkaannostokone

Juurikkaannostokone on sokerijuurikkaan nostoon tarkoitettu traktorivetoinen suuri maatalouskone. Niitä on ollut saatavilla ainakin 1950-luvulta lähtien. 
Nykyiset koneet ovat kalliita ja painavia, ja niitä voidaan käyttää myös kuljetukseen.
Legioonateatteri

Legioonateatteri on tamperelainen harrastajateatteri. Teatterin perustivat teatteriohjaajat Virpi Koskela ja Timo Seppälä työttömille nuorille järjestetyn näytelmäkurssin päätteeksi syksyllä 1993. Toiminnan tarkoituksena on ehkäistä syrjäytymistä ja passivoitumista.
Rahoitus.
Legioonateatteri rahoitetaan julkisin, sekä lahjoitusvaroin. 2010 suurimmat rahoittajat olivat Pirkanmaan ja Pohjanmaan ELY-keskukset, Tampereen kaupunki, sekä opetusministeriö.
Legioonateatterilla on toiminut vuodesta 2006 lähtien nuorten ilmaisupainotteinen työpaja, joka järjestetään kaksi kertaa vuodessa. Ilmaisupainotteinen työpaja valmistaa yhdessä osallistujien kanssa näytelmän, jota esitetään avoimissa tilaisuuksissa yleisölle.
Nuorten työpajat ovat alle 29-vuotiaille, työttömille nuorille tarkoitettuja työharjoittelupaikkoja. Nuorten työpajatoiminnan sisällöllinen kehittäminen kuuluu opetus- ja kulttuuriministeriössä nuorisoyksikön toimialaan. Nuorisotyön kannalta työpajat ovat nuorille hyviä paikkoja elämäntaitojen kehittämiseen, aikuistumiseen, yhteisölliseen kasvuun ja työssäoppimiseen. 
Työpajojen rahoitus jakautuu opetus- ja kulttuuriministeriön sekä työ- ja elinkeinoministeriön kesken. Työhallinto ohjaa nuoria työharjoitteluun ja työmarkkinatuella pajaan. Opetus- ja kulttuuriministeriö vastaa pajatoiminnan kehittämisestä ja perusrahoituksesta. Pajojen rahoitus koostuu ylläpitäjän osuudesta, myytävistä palveluista, myyntituloista ja erikseen myönnettävästä tulosperusteisesta avustuksesta. 
Opetus- ja kulttuuriministeriö on siirtänyt nuorten työpajatoiminnan kehittämishankkeiden pajakohtaisen päätöksenteon, kuten avustamisen, ELY-keskuksille.
Encyclopaedia synoptica

Encyclopaedia synoptica ("Encyclopaedia synoptica: ex optimis &amp; accuratissimis philosophorum scriptis collecta") on Johannes Gezelius vanhemman vuonna 1672 julkaisema kolmiosainen latinankielinen ensyklopedia, joka käsittelee erityisesti filosofian ja matematiikan aloja. Se oli tehty erityisesti Turun akatemian käyttöön. "Encyclopaedia synopticaa" pidetään Suomen ensimmäisenä ensyklopediana.
Ensyklopedia jakoi filosofian kahteen osaan, formaaliin ja reaaliseen filosofiaan. Formaali filosofia sisälsi grammatiikan, retoriikan ja logiikan, ja reaalinen filosofia metafysiikan, pneumatiikan eli henkiopin, matematiikan, fysiikan, etiikan, politiikan ja taloustieteen alat.
Krabi (provinssi)

Krabin provinssi () on yksi Thaimaan provinsseista ("changwat"). Se sijaitsee maan eteläosassa Andamaanienmeren rannalla. Provinssin pääkaupunki on myös nimeltään Krabi. Provinssin pinta-ala on 4 708,5 neliökilometriä ja siellä on arviolta 374 800 asukasta (vuonna 2017).
Krabi on tunnettu hienohiekkaisista ja liidunvalkeista rannoistaan ja sisämaastaan vesiputouksineen ja runsaine eläimistöineen. Krabin 160 kilometrin pituinen rantaviiva on kuuluisa kivimuodostelmistaan, kallioistaan, luolistaan ja mangrovemetsiköistään. 
Provinssin tärkeimpiä tulonlähteitä ovat matkailu ja maatalous. Alueella on valtavia kumipuuviljelmiä (Thaimaa tuottaa yli 36 % koko maailman raakakumista), ja alue tuottaa myös palmuöljyä, kookospähkinöitä, monenlaisia hedelmiä ja kahvia. Erityisen suosittuja matkailukohteita ovat Ao Nangin lomakylä sekä Phi Phin saariryhmä.
Honda Wave

Honda Wave on helppokäyttöinen moottoripyörä, joka on suosittu erityisesti Kaakkois-Aasiassa. Sen juuret juontavat Honda Cub -mopediin, joka esiteltiin 1950-luvulla. Euroopassa Wave-mallistoa markkinoidaan nimellä "Innova". Aasiassa on saatavilla myös 100 cm³ versio. Honda Waven edustamaa moottoripyörätyyppiä, joka on mopedin ja skootterin välimuoto, kutsutaan englanniksi "underbone" tai "step-through" -nimellä ja Filippiineillä "kapchaiksi". 
Honda Wave ei ole varsinainen skootteri, koska sitä ohjataan jalkatapeilla, sen pyöräkoko on 17 tuumaa, ja siinä on neljä vaihdetta. Kytkin on automaattinen. Toisioveto hoidetaan ketjulla, joka on koteloitu ketjusuojalla. Pyörän runko on yksiputkinen, ja moottori lepää runkoputken alla etuviistossa. Moottori on nelitahtinen ja siinä on yksi kannen yläpuolinen nokka-akseli (SOHC). Venttiileitä on kaksi. Polttoainesäiliö on istuimen alla ja sen vetoisuus on nelisen litraa. Penkin alta löytyy käyttökelpoinen säilytystila, jota Honda markkinoi nimellä "U-Box". 
Pyörä kuluttaa vähintään 91-oktaanista bensiiniä noin 2,5 litraa / 100 km. Käynnistys suoritetaan joko polkimella tai sähköstartilla. Kalleimmissa malleissa on edessä levyjarru ja takana rumpu. 125-kuutioisen version huippunopeus on noin 95 km / h ja 100-kuutioisen noin 80 km / h. Wave-sarjan kehittynein malli on "125-i", jossa on kaasuttimen sijasta polttoaineen ruiskutus.
Parhaan romaanin Hugo-palkinto

Parhaan romaanin Hugo-palkinto on yksi Hugo-palkinnoista, jotka ovat vuosittain jaettavia palkintoja parhaille tieteis- ja fantasiakirjallisuudelle. Palkinto on nimetty Hugo Gernsbackin mukaan.
Voittajat ja muut ehdokkaat.
”Retro-Hugot”.
Retro-Hugoja on jaettu 50 vuotta sellaisten Worldconien jälkeen, jotka eivät jakaneet Hugo-palkintoja. Vuonna 1957 ei jaettu parhaan romaanin Hugoa, mutta kyseisessä Worldconissa myönnettiin muita Hugoja, joten vuonna 2007 ei jaettu parhaan romaanin retro-Hugoa.
Euroopan nuorten olympiafestivaalit

Euroopan nuorten olympiafestivaalit () on joka toinen vuosi, parittomina vuosina Euroopassa järjestettävä urheilutapahtuma. Kilpailutapahtuma on suunnattu 15–17-vuotiaille pojille (tarkka ikäkausi vaihtelee lajeittain) ja 13–17-vuotiaille tytöille. Kesäkisoissa kilpailulajeina ovat yleensä olleet yleisurheilu, telinevoimistelu, pyöräily, judo, uinti, pöytätennis, tennis, koripallo, käsipallo, vesipallo ja lentopallo. Joinakin vuosina myös purjehdus ja maahockey ovat olleet kesäkisojen ohjelmassa. Talvikisojen kilpailulajeissa on perinteisesti ollut enemmän vaihtelua, mutta yleensä alppihiihto, maastohiihto, ampumahiihto ja taitoluistelu ovat kuuluneet kilpailujen ohjelmaan. Toisinaan talvikisoissa on kilpailtu myös jääkiekossa ja mäkihypyssä.
Nuorten olympiafestivaalien tavoitteena on viedä olympismin viestiä nuorille. Kilpailujen järjestäjänä toimii Euroopan olympiakomiteat (EOC). Ensimmäiset nuorten olympiafestivaalit järjestettiin vuonna 1991 Belgian Brysselissä. Tuolloin kilpailuja nimitettiin Olympiapäiviksi. Ensimmäiset talvikisat järjestettiin kahta vuotta myöhemmin vuonna 1993.
Ihmissuden vuosi

Ihmissuden vuosi ("Cycle of the Werewolf") on Stephen Kingin vuonna 1983 kirjoittama pienoisromaani, jonka on kuvittanut Berni Wrightson. Sen on suomentanut Annika Eräpuro, ja suomennos julkaistiin vuonna 1990. Tarina eroaa Kingin muusta tuotannosta yksinkertaisella juonenkulullaan ja ohkaisuudellaan. Alun perin tarkoituksena oli suunnitella kalenteri, mutta se muuttuikin kirjaksi Kingin paisuteltua tarinan lukuja.
Romaani koostuu 12 luvusta, jotka viittaavat vuoden 12 kuukauteen. Tuon vuoden aikana tapahtuu pienessä Tarker Mill'sin kylässä julmia veritekoja. Moni uskoo murhaajan olevan tavallinen ihminen epäinhimillisistä piirteistään huolimatta: syyllinen jättää tassun jälkiä ja hyökkää aina täyden kuun aikaan. Kesällä yksi uhreista selviytyy hyökkäyksestä ja tietää, kuka tämä hirviömäinen psykopaatti on.
Daniel Attias ohjasi tarinasta elokuvaversion "Hopealuoti" (1985) Kingin oman käsikirjoituksen pohjalta.
Hartsa

Harri Verkkoperä eli Hartsa on suomalainen laulaja, säveltäjä ja sanoittaja, joka on tehnyt yhden pitkäsoiton "Sateen jälkeen" sekä singlen "Tää on se päivä". 
Hartsa on kertonut aloittaneensa musiikkiuransa Cantores Minores-kuorossa 11-vuotiaana. 1980-luvulla hän teki mainosmusiikkia, ja omakustanteena ensimmäisen pitkäsoittolevyn vuonna 1991. Sen jälkeen hän kertoo työskennelleensä pitkään lastenkodin ohjaajana, kunnes päätti palata musiikin pariin vuonna 2015.
Diskografia.
Levyllä avustivat
Kuoro
Äänitys ja mixaus Tipi Toikka.
Voiceman Studio. 
Kannen suunnittelu Helsinki Connection. 
Kansikuva Riitta Sourander.
Osmo Kontula

Osmo Johannes Kontula (s. 27. kesäkuuta 1951 Luumäki) on tutkimusprofessori Väestöliiton Väestöntutkimuslaitoksella. Hän on myös Helsingin yliopiston valtiotieteellisen tiedekunnan dosentti ja Sydneyn yliopiston kunniaprofessori. Aiemmin hän on työskennellyt Helsingin yliopiston kansanterveystieteen laitoksen apulaisprofessorina 1996–1997, Oikeusministeriön rikoksentorjunnan neuvottelukunnan erikoistutkijana 1995, Helsingin yliopiston kansanterveystieteen laitoksen projektijohtajana 1991–1994, Suomen Akatemian tutkimusassistenttina 1986–1990 ja Oikeuspoliittisen tutkimuslaitoksen tutkijana 1985.
Hänen asiantuntemuksensa kattaa seksologian, seksuaalitutkimuksen, seksuaali- ja lisääntymisterveyden, kulttuurierot seksuaaliasioissa, seksuaalikasvatuksen ja nuorten seksin, parisuhdeasiat, perhe-, väestö- ja seksuaalipolitiikan ja väestönkehitykseen ja syntyvyyteen liittyvän demografian sekä huumetutkimuksen.
Kontula on tunnettu Elina Haavio-Mannilan kanssa tekemistään suomalaisten seksielämää käsittelevistä tutkimuksista.
Kontula erotettiin Suomen seksologisesta seura ry:stä joulukuussa 2019. Kontula jätti keväällä 2020 Helsingin käräjäoikeuteen kanteen, jossa hän vaati, että oikeus mitätöi seuran hallituksen päätöksen hänen erottamisestaan yhdistyksen jäsenyydestä. Syksyllä 2020 seura ja Kontula sopivat riitansa ja Kontulan erottaminen peruttiin.
Yxi paras lasten tawara

Yxi paras lasten tawara oli Johannes Gezelius vanhemman kirjoittama oppikirja, joka julkaistiin vuonna 1666. Sen tarkoituksena oli lukutaidon ja kristinuskon perusteiden opettaminen. Teos sisälsi aapisen, Lutherin Vähän katekismuksen selityksineen, katekismuksen sisällön kysymysten muodossa sekä raamatunlauseita sisältävät Pyhän Raamatun opetussanat.
Teoksesta otettiin yli 100 painosta, viimeinen painos vuonna 1914.
Ultra (lehti)

Ultra on suomalainen rajatietoa käsittelevä aikakauslehti. Lehden päätoimittajana oli vuosina 1972–2009 ufologi Tapani Kuningas. Lehti ilmestyy 10 kertaa vuodessa. Lehden kustantaja on Kustannus Oy Rajatieto, joka toimittaa lehteä omissa toimitiloissaan Kuhmoisissa Kylämän kylässä. Lehti perustettiin vuonna 1972 nimellä "Ufoaika", ja sen nykyinen nimi otettiin käyttöön vuonna 1974.
Ultra käsittelee rajatiedon ja paranormaalien ilmiöiden eri osa-alueita ja on ollut mukana myös alan tapahtumissa ja messuilla. Lehdellä on 50 avustajaa eri maissa.
Edeltäjä Ufoaika.
Suomessa oli 1960- ja 1970-lukujen taitteessa vahva mielenkiinto ufo-ilmiöön. Tähän aikaan Pudasjärven–Kuusamon ufoaalto oli myös voimakkaimmillaan. Samalla kiinnostus erilaisiin rajatietoa ja parapsykologiaa sivuaviin ilmiöihin oli vahvaa. Päätoimittaja Tapani Kuningas totesi ensimmäisen ilmestyneen lehden pääkirjoituksessa sen olevan seuraus näistä. Lehteä kustansi ensin Kustannus Oy Jaanes, jonka jälkeen sitä kustansi Williams. Lehden sisältönä oli säännöllisesti ufo- ja humanoidi-ilmiön lisäksi rajatietoa ja parapsykologiaa.
Kustannus Oy Rajatieto.
Vuonna 1974 Ufoaika-lehden lukijoiden ja rajatiedosta kiinnostuneiden perustama yhtiö Kustannus Oy Rajatieto alkoi huolehtia Ultraksi nimensä vaihtaneen lehden julkaisusta.
Samalla lehti määrittyi uudelleen laajemmin rajatiedon yleisemmäksi keskustelun ja julkaisun välineeksi.
Yrityksen toimitusjohtajana vuosina 1974–2009 oli lehden päätoimittaja Tapani Kuningas.
Vator

Vator Oy oli suomalainen, vuonna 1938 perustettu venealan tukku- ja vähittäismyyntiin keskittyvä yritys. Aiemmin Vator valmisti veneitä. Yritys oli liikevaihdoltaan Suomen suurin puhtaasti veneitä ja siihen liittyviä tarvikkeita myynyt ketju. Vatorilla oli viisi myymälää Helsingissä, Tampereella ja Turussa. Vatorin pitkäaikaisena toimitusjohtajana 1944–1983 toimi teollisuusneuvos Jussi Nemes.
Vator oli alkujaan Helsingin Jollaksessa toiminut puuveneveistämö, ja yritys valmistikin puuveneitä aina 1960-luvun lopulle saakka. 1970-luvulle tultaessa materiaali vaihtui lujitemuoviin, ja vuonna 1974 toiminta siirtyi tilanpuutteen vuoksi Jollaksesta Puumalaan. Vuonna 1986 Vator myi veneentuotantonsa Flipper-konsernille.
Vuonna 2006 Vator esitteli pitkästä aikaa uuden Vator-mallin, "Vator 27":n. Se on edeltäjistään poiketen urheilullinen luksusvene.
Vator ajautui konkurssiin kesällä 2009. Se oli Suomen suurin puhtaasti veneitä ja siihen liittyviä tarvikkeita myyvä veneketjumyymälä. Toimitusjohtajata Joel Nemesin mukaan yritys kaatui, kun Mercury-moottoreiden amerikkalainen emoyhtiö Brunswick otti haltuunsa Vatorilla 56 vuotta olleen moottoreiden maahantuontioikeuden. Yhtiö haastoi Brunswickin sopimusrikkomuksesta oikeuteen ja vaati lähes kymmenen miljoonan vahingonkorvauksia. Välimiesoikeus päätti kesäkuussa 2009, että korvauksia ei tule.
Vatorin pääomistaja ja toimitusjohtaja Joel Nemes tuomittiin 2011 puolentoista vuoden ehdolliseen vankeuteen kavalluksesta. Hän oli vuosina 2007–2009 myynyt Nordealta vuokraamansa veneet eteenpäin pankille ilmoittamatta, ja vielä myynnin jälkeenkin hän oli tehnyt niistä Nordean kanssa uuden vuorasopimuksen. Yritys oli vakavissa talousvaikeusissa ja ajautui konkurssiin. Kavallus paljastui vasta konkurssin yhteydessä 2009.
Gibson Girl

Gibson Girl viittaa Charles Dana Gibsonin 1890–1910-luvuilla julkaistujen piirrosten naisiin. Gibson Girlilla oli vaikutusta niin ajan naisten kuin miestenkin muotiin: naisten muoti matki Gibson Girlia ja miesten muoti hänen seurassaan piiroksissa olevaa Gibson-miestä. Gibson Girlia on myös kutsuttu ensimmäiseksi pin-upiksi. Kukaan todellinen henkilö ei ole Gibson Girlin taustalla, vaan kyse on fiktiivisestä hahmosta. 1890-luvulla Charles Dana Gibsonin mallina toimi kuitenkin hänen vaimonsa Irene Langhorne. Taiteilija käytti mallinaan myös näyttelijä Evelyn Nesbitia. Näyttelijä Camille Clifford tunnettiin nimellä "The Gibson Girl" ulkoisten ominaisuuksiensa vuoksi, vaikka hän ei tiettävästi Gibsonin piirrosten mallina olekaan ollut.
Suuri, muhkea kampaus, pitkä kaula, pystyssä oleva pää, kurvikas mutta kapeavyötäröinen s-figuurinen vartalo ja raukea katse ovat Gibson Girlin tunnusmerkkejä. Gibson Girl on myös itsenäinen, itsevarma ja urheilullinen, modernin ajan "uusi nainen". Charles Dana Gibson kuvaa piirroksissaan naiset usein humoristisesti miesten yläpuolelle, tilannetta johtamaan ja usein useammankin miehen ihailun kohteeksi. Gibson Girl on keskipisteenä piirroksissa, mutta hän ei kuitenkaan ole kevytkenkäisessä tai alistetussa roolissa.
Hahmo on ristiriitainen, sillä näennäisestä päätösvallastaan itsensä suhteen ja suoranaisesta ikonisesta ylemmyydestä huolimatta Gibson Girl ei voinut tehdä mitä tahansa. Charles Dana Gibson ei kuvannut häntä koskaan esimerkiksi feministisessä toiminnassa, vaikka monissa kuvissa hän onkin ainakin näennäisen hallitsevassa asemassa suhteessa miehiin. Gibson Girl olikin eräänlainen ajan uuden amerikkalaisen (nuoren) naisen kuva mutta samalla saavuttamaton täydellisyydessään.
Kun ensimmäinen maailmansota oli päättynyt, naisihanne muuttui ja muodikas vartalo suoristui. Gibson Girlkin menetti tämän myötä suosionsa.
Lars Ulstadius

Lars (Lauri) Ulstadius (noin 1650 Oulu – 6. lokakuuta 1732 Tukholma) oli suomalainen pietistinen pappi. Hän kapinoi kirkon oppia vastaan ja joutui vankilaan.
Koulutus ja ura pappina.
Uppsalan yliopistossa ja Turun akatemiassa opiskellut Ulstadius vihittiin papiksi 1680. Hänestä tuli samana vuonna Oulun triviaalikoulun kollega. Hävittyään 1681 Oulun kappalaisen vaalissa Ulstadius koki syvän henkisen kriisin ja erosi papinvirasta 1682. Ennen lähtöään Turkuun 1683 Ulstadius räjäytti ruudilla ilmaan isältään perimänsä kirjaston. Muutettuaan Turkuun Ulstadius vietti eristäytynyttä elämää keskittyen mietiskelyyn ja askeesiharjoituksiin. Hän ei leikannut hiuksiaan eikä partaansa eikä vaihtanut vaatteitaan. Turussa asuessaan Ulstadius anoi itselleen myös julkista kirkkorangaistusta nuoruudessa tekemistään synneistä. Tämän rangaistuksen hän saikin 1685.
Ero pappisvirasta.
Ulstadius erosi pappisvirasta, sillä hänen mielestään luterilainen oppi oli väärä eikä papeilla ollut Pyhää Henkeä. Ulstadiuksen mielestä kirkossa ei tämän vuoksi myöskään vietetty pyhää elämää. Ulstadius kuitenkin uskoi, että edessä olisi parempi aika, kun Jumala perustaisi valtakuntansa maan päälle.
Ulstadius keräsi muutamassa vuodessa ympärilleen toisinajattelijoiden ryhmän, jonka huomattavimpia jäseniä olivat maisteri Petter Schaefer ja ylioppilas Olaus Ulhegius. Ulstadiuksen tavoin ajattelevia nimitettiin radikaalipietisteiksi, sillä he olivat saaneet vaikutteita Keski-Euroopan uskonpuhdistusajan spiritualistisesta perinnöstä. Tämän käsityksen mukaan kristinusko oli hengen yhteyttä Jumalaan ja tämän yhteyden synnyttämää pyhää elämää.
Turun kirkkopahennus 1688.
Ulstadiuksen tunnetuin tempaus oli Turun kirkkopahennus vuonna 1688. Ulstadius sai 22. heinäkuuta 1688 Turun tuomiokirkossa aikaan skandaalin, kun hän keskeytti papin saarnan ja alkoi julistaa omaa saarnaansa, jossa hän julisti luterilaisen opin vääräksi ja väitti, ettei papeilla ole Pyhää Henkeä. 
Syntyneessä kirkkokahakassa Ulstadiuksen vaatteet repesivät ja hän juoksi alastomana kirkon käytävällä julistaen tuomiota viralliselle kirkolle ja papistolle. Ulstadius ilmoitti hylkäävänsä Raamatun arvovallan ja nojaavansa yksinomaan Pyhän Hengen ilmoitukseen.
Kuolemantuomio ja vankeus.
Ulstadius tuomittiin kuolemaan, mutta tuomio muutettiin elinkautiseksi pakkotyöksi Turun linnassa ja vuodesta 1693 Tukholman Smedjegårdissa. Ulstadiuksen ajatukset tulivat myös Euroopassa ja Amerikassa tunnetuiksi 1600- ja 1700-lukujen vaihteessa hänen kannattajakseen kääntyneen Petter Schaeferin välityksellä.
Ulstadius armahdettiin 1719 mutta hän jäi omasta tahdostaan vankilaan, jossa hän kuoli 1732. 
Yksityiselämä.
Ulstadiuksen vanhemmat olivat Iin kirkkoherra ja Oulun triviaalikoulun entinen koulumestari Andreas Andreae Ulstadius (k. 1668) ja Limingan kirkkoherran tytär Maria Lithovius.
Vaikutus.
Ulstadiuksen vaiheet tulivat tunnetuiksi kansainvälisesti ja hänet mainittiin niin Gottfried Arnoldin kuin Konrad Dippelin teoksissa.
Davidson Matthew

Davidson "David" Matthew (toisinaan nimi on kirjoitettu virheellisesti muodossa Matthew Davidson sekä David Matthew, s. 4. huhtikuuta) on kanadalainen pokerinpelaaja. Matthew on syntynyt Antigualla ja asuu Torontossa. 
Huhtikuussa 2006 Davidson Matthew sijoittui toiseksi Joe Bartholdi Jr:n voittamassa World Poker Touriin kuuluneessa Fourth Annual Five-Star World Poker Classic -turnauksessa. Kakkostilastaan hän ansaitsi 1 903 950 dollaria. Kilpailuun hän selvisi Paradise Poker -nettipokerihuoneen 25 dollarin satelliittiturnauksen kautta.
Davidson Matthew oli WPT:n Borgata Winter Openissa tammikuussa 2007 kymmenes. Helmikuussa 2007 hän oli toinen World Series of Pokerin oheisturnauksessa Harrah Rinconin kasinolla ja voitti 147 364 dollaria.
Davidson Matthew omistaa yrityksen, joka myy ja välittää pankkiautomaatteja.
Lokakuussa 2007 Davidson Matthewin turnausansiot ylittivät 2,4 miljoonaa dollaria.
Irakin etsintäkuulutuspelikortit

Irakin etsintäkuulutuspelikortit () on Yhdysvaltain viranomaisten Irakin sodan alussa pelikorttien muodossa julkaisema lista Saddam Husseinin hallinnon etsityimmistä irakilaisviranomaisista. Henkilöistä 40 on pidätetty tai surmattu. Maat ovat arvojärjestyksessä pata, risti, hertta ja ruutu.
Kortit.
Jokerit.
Pakassa on myös kaksi jokerikorttia, joista toinen käsittelee Irakin sotilasarvoja ja toinen arabiankielisiä nimiä.
Guntram

Guntram, Op. 25 (TrV 168) on Richard Straussin säveltämä kolminäytöksinen ooppera, joka sai ensi-iltansa 1894. Se oli myös ensimmäinen Straussin viidestätoista oopperasävellyksestä. Teos sävellettiin vuosien 1887–1893 aikana.
Strauss, noudattaen varhaisen esikuvansa Richard Wagnerin esimerkkiä, kirjoitti teoksen libreton itse ja oopperan librettoa pidetään yleisesti teoksen heikoimpana osana. Myöhäisemmissä oopperoissa Strauss tekikin yhteistyötä libretisti Hugo von Hofmannsthalin kanssa. Teos sai myös laimean vastaanoton. Strauss uudisti Guntramia vuosina 1934–40 teoksen vuosina 1940 ja 1942 tapahtuneita uudelleenesityksiä varten. Uudistuksissa säveltäjä lyhensi aikaisempaa työtään saadakseen tiivistettyä teoksen dramatiikkaa ja uudisti orkestrointia.
Tsukahara Bokuden

 Tsukahara Bokuden (, 1489–1571) oli japanilainen miekkamies aikaisella Sengoku-aikakaudella. Hän lukeutuu japanilaisten "miekkapyhimysten" ("kensei") joukkoon. Tsukahara Bokuden perusti Kashima shintō-ryū -miekkailukoulukunnan ja toimi miekkailunopettajana shōgun Ashikaga Yoshiterulle sekä Tomonori Kitabatake -nimiselle daimiolle, joka toimi Isen provinssin kuvernöörinä Mien prefektuurissa.
Bokudenin henkilöhistoriaa.
Bokudenin opiskeli klassista japanilaista sotataitoa eli "bujutsu"a kuuluisassa Tenshin shōden Katori shintō-ryū taistelutaito-koulukunnassa, adoptio-isänsä johdolla, jonka jälkeen hän lähti kolme kertaa hiomaan ja koettelemaan taitojaan soturin pyhiinvaellukselle ("musha shūgyō"). Soturin pyhiinvaelluksessa testataan miekkailu- tai muita asetaitoja haasteotteluissa, matkaten samalla ympäri Japania, etsien taitavia miekkamiehiä vastustajiksi. Vaikka Bokuden oli rikkaasta aatelissuvusta valitsi hän tällaisen kuluttavan tavan hioakseen miekkailutaitojaan. Maineestaan johtuen Bokudenilla saattoi olla vaelluksella seuranaan suurikin joukko mestarilta miekkaoppia janoavia seuraajia.
Ensimmäinen vaellukselle Bokudenin lähti 16-vuotiaana. Ensimmäisen vastustajansa hän surmasi ottelussa kuolemaan asti ("shinken shobu") 17-vuotiaana. Bokudenin ensimmäinen vaellus kesti 15 vuotta jonka jälkeen hän palasi Kashimaan.
Bokudenin toinen vaellus kesti vielä ensimmäistäkin pidempään, 22 vuotta. Tänä aikana hän osallistui Edon linnan piiritykseen eli Takamagaharan taisteluun 1524. Kashima shintō-ryū muotoutui tämän toisen vaelluksen aikana vaikka sen kehittely oli saanut alkunsa jo Bokudenin ensimmäisen vaelluksen aikana. Pidetään todennäköisena että ainakin Takeda-klaanin kenraali Yamamoto Kansuke oli Bokudenin oppilas Kashima shintō-ryūssä ja muitakin saattoi olla.
Bokudenin toiminta miekkamiehenä.
Vuodesta 1512 vuoteen 1562 Tsukahara Bokuden otti osaa kolmeenkymmeneenyhdeksään taisteluun ja lisäksi otteli neljätoista aikakirjoihin merkittyä kaksintaistelua. Hänen lasketaan lyöneen kuoliaaksi, joko taisteluissa tai otteluissa yhteensä 212 miestä.
Sanna Aunesluoma

Sanna-Liisa Aunesluoma (aik. Lauslahti; s. 7. huhtikuuta 1966 Helsinki) on suomalainen Hyvinvointiala Halin toimitusjohtaja. Ennen hyvinvointiala Hali ry:tä hän toimi Lääketeollisuus ry:n toimitusjohtajana 2018–2023 sekä oli mm. tutkivan lääketeollisuuden Euroopan kattojärjestön EFPIAn hallituksessa. Hän oli kokoomuksen kansanedustajana 2007–2018 ja on toiminut myös yrittäjänä sekä asiantuntija- ja johtotehtävissä eri yrityksissä.
Aunesluoma valittiin eduskuntaan vuoden 2007 vaaleissa. Koulutukseltaan Lauslahti on kauppatieteiden maisteri. Hän väitteli hallintotieteiden tohtoriksi vuonna 2007.
Aunesluoma on toiminut Aivosäätiön hallituksen puheenjohtajana vuodesta 2022 alkaen. Hän toimi aiemmin säätiön valtuuskunnan puheenjohtajana. Hän on ollut myös Espoon kaupunginvaltuuston jäsen sekä toiminut opetus- ja varhaiskasvatuslautakunnan ja Suomen Uimaliiton puheenjohtajana. Hän on myös kirjoittanut johdon laskentatoimen kirjoja.
Aunesluoma siirtyi vuonna 2018 kesken vaalikauden kokoomuksen kansanedustajan paikalta Lääketeollisuus ry:n toimitusjohtajaksi.
Hänen puolisonsa on vuodesta 2023 ollut historioitsija Juhana Aunesluoma.
Batagai

Batagai () eli Baatağaj () on kaupunkimainen taajama ja Verhojanskin piirin hallinnollinen keskus Sahan tasavallan keskiosassa Janajoen oikealla rannalla, noin 90 km Verhojanskista alavirtaan. Asukkaita on noin 4000 (2010). 
Batagaissa on laivalaituri, lentokenttä ja tieyhteys Verhojanskiin.
Batagai on perustettu vuonna 1939 paikkakunnalta löydetyn tinaesiintymän hyödyntämiseksi. Taajama siitä tuli vuonna 1945. Paikkakunnalla oli työleirejä.
Vuonna 2005 Batagai kärsi vahinkoja Janan tulviessa.
Phillipsin käyrä

Phillipsin käyrä on Alban William Phillipsin (1914–1975) vuonna 1958 esittelemä teoria, jonka mukaan työttömyys (U=unemployment) vaikuttaa inflaatioon (I=inflation) käänteisesti. Ilmiö on todettu empiirisissä tutkimuksissa lyhyellä aikavälillä: korkean työttömyyden aikana inflaatio on yleensä matalaa ja täystyöllisyyttä kohti siirryttäessä inflaatio suurenee. On havaittu myös, että Phillipsin käyrä voi siirtyä ylös tai alaspäin I-U -koordinaatistossa (ks. selitys alla) johtuen työmarkkinoiden jäykkyyksistä (esim. matching funktio -teoria työvoiman kysynnän ja tarjonnan kohtaannosta).
Öljykriisi synnytti 1970-luvulla stagflaation, jolloin lama, korkea inflaatio ja suurtyöttömyys vallitsivat yhtä aikaa. Se sai ekonomistit Milton Friedmanin johtamana kritisoimaan Phillipsin käyrää. Nykyään vallitsee taloustieteellinen konsensus, että pitkällä aikavälillä Phillipsin käyrä on pystysuora, eli työttömyys on riippumaton inflaation tasosta I-U -koordinaatistossa (I=pystyakseli, U=vaaka-akseli). Vastaavanlainen inflaatioshokki oli 2022 maakaasu- ja öljyshokki Ukrainan sodan takia. Se aiheutti inflaation nousun korkean työttömyyden oloissa mm. Suomessa.
NAIRU on teoria, jonka avulla pyritään selittämään stagflaation syntymistä. Sen mukaan Phillipsin käyrä voidaan tulkita lyhyen aikavälin relaatioksi, kun taas NAIRU (Non_Inflation_Acclerating-Rate of Unemployment=NAIRU) kuvaa pitkän aikavälin tasapainoa. Siis työllisyyttä ei NAIRU-teorian mukaan voida pitkän aikavälin tasapainossa kasvattaa ilman, että inflaatio kiihtyisi samanaikaisesti. Tämä ei kuitenkaan sulje pois finanssipolitiikan vaikutuksia lyhyellä ja keskipitkällä aikavälillä (sopeutumisjakso uuteen tasapainoon).
On tärkeää huomata, että lyhyellä aikavälillä 1-2 vuotta inflaatioshokit aiheuttavat kipeitä asioita ja siksi julkisen vallan tehtävänä on järjestää mm. työvoimakoulutusta, kotitaloustyön verovähennyksiä ja polttoaineiden verotuksen alennuksia. Tämä siksi, että kyseessä on kustannusinflaatio, jota vastaan on yrittäjien vaikea taistella pk-yritystasolla, sillä he joutuvat ottamaan maailmanmarkkinahinnat annettuna. Tämä johtaa suoraan päivittäistavaratuotteiden hintojen nopeaan nousuun kuten 2022-2023 havaittiin inflaatiotilastoista. Tilastokeskuksen inflaatiotilastot tässä viitteenä.
Kysyntäinflaatio on tällä hetkellä 2024 kaukainen asia, sillä talouden resurssit ovat alikäytössä Suomessa. Vain siinä ääritapauksessa, että lyhyen aikavälin täystyölllisyys (tai pitkällä aikavälillä NAIRU) alitetaan, niin syntyy kysyntäinflaatioita. Siitä ei ole ollut merkkejä juurikaan koko 2000-luvulla Suomen kansantaloudessa. 
Päinvastion finanssikriisin 2008 jälkeen Suomen talouskasvu on ollut hidasta ja johtanut mm. julkisen sektorin velkaongelmiin ja lähelle EU:n liiallisen alijäämän menettelyä.
Salainen kirjasto

Salainen kirjasto on WSOY:n esikoululaisille ja koululaisille tekemä oppikirjasarja, jossa harjoitellaan äidinkieltä ja kirjallisuutta. Yläluokilla se tunnetaan myös nimellä Salainen kerho. Sarjassa on jokaiselle luokka-asteelle oma harjoituskirja sekä lukukirja.
Hahmot.
3. ja 4. luokan kirjojen hahmot.
Opettaja Kauno Rivinoja ja hänen oppilaansa.
Katmain kansallispuisto

Katmain kansallispuisto () on kansallispuisto, joka sijaitsee Alaskan niemimaalla Yhdysvaltain Alaskan osavaltiossa. Se tunnetaan erityisesti tulivuoristaan, Kymmenentuhannen savun laaksostaan ja karhukannastaan.
Alue valittiin Yhdysvaltain kansalliseksi suojelumonumentiksi vuonna 1918, ja sen oli tarkoitus suojella lähinnä Novarupta-tulivuorta ja sen purkauksen muodostamaa Kymmenentuhannen savun laaksoa. Kansallispuiston asemaan Katmai kohotettiin 2. joulukuuta vuonna 1980. Nykyinen puisto kattaa noin 19 122 neliökilometrin laajuisen alueen. Katmaita hallinnoi muiden Yhdysvaltain kansallispuistojen tapaan National Park Service.
Katmain kansallispuistossa on ainakin 14 toimivaa tulivuorta. Tunnetuin niistä on kenties Novarupta, joka purkautuessaan vuonna 1912 loi yhden nykyisen puiston tunnetuimmista nähtävyyksistä, Kymmenentuhannen savun laakson. Se syntyi kun Novaruptan purkauksesta syntynyt pyroklastinen tuhkapilvi täytti osittain läheisen laakson. Laakso on noin 100 neliökilometrin laajuinen, ja sen syvyys vaihtelee noin 30 metristä noin 200 metriin. Puisto on myös tunnettu lohistaan.
Asterix ja viikingit

Asterix ja viikingit () on vuonna 2006 valmistunut ranskalais-tanskalaisena yhteistyönä tuotettu Asterix-elokuva, joka perustuu René Goscinnyn ja Albert Uderzon sarjakuva-albumiin "Asterix ja normannien maihinnousu" (1966). 
Juoni.
Normannien viikinkipäällikkö, Seismograf saa kuulla, että ”pelko antaa siivet”. Päällikkö tuumii valloitusretkien olevan helpompia, jos hänen soturinsa oppisivat lentämään. Hän perustaakin retkikunnan, jonka tehtävänä on etsiä todellinen pelkuri, joka voisi opettaa normannit pelkäämään.
Samaan aikaan gallialaiskylän rauha järkkyy, kun Aladobixin veljenpoika Poppix saapuu kylään. Poppixin isä on lähettänyt poikansa Aladobixin luo, jotta tämä koulisi pojasta miehen. Päällikkö antaa Poppixin kouluttamisen Asterixin ja Obelixin vastuulle, mutta poikaa ei kasvissyöjänä ja pasifistina kiinnosta villisikojen metsästäminen ja roomalaisten kanssa tappeleminen. Sen sijaan hän esittelee kyläläisille viimeisimpiä muoti-ilmiöitä.
Pian normannit saapuvat Gallian rannikoille ja sieppaavat Poppixin, sillä olettavat hänen olevan mestaripelkuri. Kun Aladobix saa kuulla tapauksesta, hän lähettää Asterixin ja Obelixin pelastamaan veljenpoikansa. Matkalla laivassa Poppix kohtaa kauniin Abban, joka on päällikön tyttö ja Poppixin ikäinen.
Vapaa Sana (sanomalehti)

Vapaa Sana oli vasemmistolainen sanomalehti. Vapaa Sana aloitti kesällä 1940 SDP:stä erotettujen sosialistien (kuutoset) äänenkannattajana. Julkaiseminen kävi kuitenkin mahdottomaksi, kun kirjapainot kieltäytyivät painamasta sitä. Vapaa Sana aloitti ilmestymisensä uudelleen jatkosodan jälkeen marraskuun 1944 alussa ja siitä tehtiin, pian tämän jälkeen perustetun, Suomen Kansan Demokraattisen Liiton pää-äänenkannattaja. Vapaa Sana yhdistettiin SKP:n pää-äänenkannattaja Työkansan Sanomien kanssa vuoden 1957 alusta lehdeksi Kansan Uutiset.
Vuonna 1940 Vapaata Sanaa päätoimitti Karl Harald Wiik ja Kustannus oy Vapaan Sanan johtokunnan puheenjohtajana toimi Johan Helo. Lehden avustajiin kuului muun muassa Yrjö Räisänen, joka tämän vuoksi erotettiin SDP:stä. SKDL-aikana Vapaan Sanan päätoimittajia olivat Väinö Meltti, Cay Sundström, Raoul Palmgren ja Jarno Pennanen.
Anna Rogel

Anna Mikontytär Rogel (tai Rågel) (4. joulukuuta 1751 Merikarvia – 5. heinäkuuta 1784 Merikarvia) oli suomalainen unissasaarnaaja. Rogelin vanhemmat olivat talollinen Mikko Mikonpoika ja Maria Iisakintytär.
Toiminta unissasaarnaajana.
Rogel sairastui keväällä 1770 vakavasti, ilmeisesti jonkinlaiseen influenssan jälkikomplikaatioon. Oireet viittaavat mahdollisesti myös polioon. Syksyyn mennessä hän oli vajonnut syvenevään tajuttomuuteen, ainoat elonmerkit olivat hengitys ja heikko valtimosyke. Tapaninpäivänä 1770 Rogel alkoi yhtäkkiä saarnata horrostilassa. Saarnat toistuivat epäsäännöllisin väliajoin seuraavan vuoden syksyyn saakka. Tämän jälkeen niissä oli pidempi tauko, kunnes hän aloitti unisaarnansa taas helluntaina 1772.
Ennen saarnaa Rogel makasi liikkumatta vuoteessaan kuolonkalpeana. Hän alkoi sitten yhtäkkiä saarnata ja laulaa kovalla äänellä ja tätä saattoi jatkua useita tunteja. Rogel oli kuitenkin koko saarnansa ajan horroksen kaltaisessa tilassa eikä liikkunut tai reagoinut mitenkään ulkoisiin ärsykkeisiin. Herättyään hän ei muistanut mitään saarnastaan.
Rogelin saarnoja kuulemaan kertyi lähiseuduilta Satakunnasta ja Etelä-Pohjanmaalta tuhansia ihmisiä ja monet saivat herätyksen saarnojen vuoksi. Hän korosti saarnoissaan Jumalan rakkautta ja armoa ja lauloi välillä itse sepittämiään virsiä. Saarnat päättyivät tavallisesti pitkiin rukouksiin kaikkien kristittyjen ja muiden ihmisten, esivallan, kuninkaan ja pappien puolesta. Kaksikielinen Rogel saarnasi vuoroin suomeksi, vuoroin ruotsiksi.
Vuonna 1774 vaasalainen kauppias Johan Blad haki Rogelin hoidettavaksi Vaasaan, jossa hänen maineensa kasvoi edelleen ja levisi Ruotsin puolelle. Rogelin terveydentila ei kuitenkaan kohentunut ja parin vuoden kuluttua hänet palautettiin takaisin kotiinsa Merikarvian Alakylään, jossa hän kuoli 1784. Hän vaikutti saarnoillaan merkittävästi 1700-luvulla Länsi-Suomessa syntyneeseen rukoilevaisten herätysliikkeeseen, muun muassa sen tunnettuun maallikkosaarnaajaan Matti Pukanhaavaan.
Muistomerkki.
Vuonna 1870 eli sadan vuoden kuluttua Rogelin ensimmäisestä saarnasta hänen saarnavuoteensa sijaintipaikalle Merikarvialle pystytettiin muistomerkki, johon on merkitty hänelle tärkeä raamatunkohta Matteus 26:41: "Valvokaa ja rukoilkaa, ettette joutuisi kiusaukseen; henki tosin on altis mutta liha on heikko".
Pelkosen komissio

Pelkosen komissio oli lehtori Lauri Pelkosen johtama komissio, joka kävi tarkastamassa inkeriläisten elinolosuhteita saksalaisten valtaamalla alueella Inkerissä 1942. Komission työn tuloksena inkeriläiset päätettiin siirtää Suomeen.
Saksan vallattua Länsi- ja Keski-Inkerin edetessään kohti Leningradia inkeriläisemigranttien perustama Inkerin asiain hoitokunta toivoo, että Inkeri liitettäisiin Suomeen. Saksalaiset puolestaan haluavat nälänhädän uhan vuoksi poistaa inkeriläissiviilit pois Wehrmachtin hallitsemalta sotatoimialueelta, ja aloittivat inkeriläisten kortistoinnin marraskuun puolesta välistä 1941. Saksan Helsingin suurlähettiläs Wipert von Blücher ehdotti 9.12.1941, että Suomi ottaisi vastaan 50 000 inkeriläistä. 
Leningradin saarron sisäpuolelle, Neuvostoliiton hallussa pitämälle alueelle, oli jäänyt pakolaisten mukaan noin 30 000 suomalaista, inkeriläistä ja virolaista, joista puolet karkotettiin Neuvostoliiton sisäosiin tai kuoli. 
Elintarviketilanteen muututtua heikoksi Saksan valtaamalla Inkerinmaalla SS-Brigadeführer Walter Stahlecker vieraili Suomessa 20.1.1942 kertoen saksalaisten väestönsiirtosuunnitelmista ja inkeriläisten nälänhädästä. Hän suhtautui myönteisesti inkeriläisten siirtämiseen Suomeen, mutta piti asiaa poliittisena, minkä vuoksi aikomusta ei voinut julkaista ilman poliittisen päätöksenteon vahvistusta. Suomalaiset päättivät lähettää asiaa tutkimaan Pelkosen komission, johon kuuluivat lehtori Lauri Pelkonen, pastori Juhani Jääskeläinen, valtiollisen poliisin esittelijä Kaarlo Stendal sekä kapteeni Jukka Tirranen Itä-Karjalan sotilashallinnosta. 
Komission palattua Inkeristä se totesi hädänalaisimmassa tilanteessa olevan 6 000 lähinnä rintamaa oleva asukkaan, jotka tulisi evakuoida Viroon. 10 000 komission mukaan pitäisi avustaa kotipaikoillaan ja avuntarpeetta oli sen arvioiden mukaan noin 40 000–50 000 inkeriläistä. Tältä pohjalta Suomen ulkoasiainministeriö toimittaa Saksan Helsingin suurlähettiläs Wipert von Blücherille 16.2.1942 tiedoksiannon toivoen Saksan suorittavan inkeriläisten auttamisen. 
Suomen elintarviketilanne muodostui kireäksi keväällä 1942. Kesällä 1942 183 000 karjalaista kuitenkin pääsi muuttamaan takaisin saaduille alueille luovutettua Karjalaa ja Suomea uhkaa työvoimapula. Suomen hallituksen kielteisyys inkeriläisten vastaanottamiselle lieveni ja Suomen Berliinin suurlähettiläs T. M. Kivimäki ehdotti 10 000:n inkeriläisen tai virolaisen maanviljelijän siirtämistä Suomeen työvoimaksi. 20 000 inkeriläistä oli jo paennut Viroon heikkoa elintarviketilannetta Inkerissä. 
Pelkosen komission työtä jatkoi Helasen komissio, joka meni tutkimaan asiaa 19.2.1943 Suomen hallituksen kiinnostuttua inkeriläisten työvoimasta.
Toljanjärvi

Toljanjärvi on puhdasvetinen järvi Toljan kylässä Ranualla. Järvi sijaitsee noin kolmetoista kilometriä Ranuan kirkonkylältä pohjoiseen. Se on osa Simojoen vesistöä.
Järven pinta-ala on 328,8 hehtaaria ja sen rantaviivan pituus on 13,6 kilometriä. Järvi on lievästi rehevä ja lievästi hapan. Järveen on istutettu vaellussiikaa ja pohjasiikaa.
First Canadian Place

First Canadian Place on pilvenpiirtäjä Torontossa, Ontarion provinsissa, Kanadassa, ja se on Kanadan korkein rakennus. Toimistokäytössä oleva rakennus valmistui vuonna 1976, ja sen rakennusmateriaalina toimii teräs. Sen katto yltää 298,1 metriin, kun taas korkeus antennin kanssa on 355 metriä. Kerroksia siinä on yhteensä 72. Pilvenpiirtäjän suunnittelusta vastasi arkkitehtitoimisto Bregman + Hamann Architects. Rakennus on saanut energiaystävällisyydestään kultaisen LEED-sertifikaatin.
Stronger (Hanna Pakarisen albumi)

Stronger on Hanna Pakarisen toinen albumi, joka julkaistiin 7. syyskuuta 2005. Albumi sijoittui ensimmäisellä viikollaan sijalle kaksi Suomen virallisella albumilistalla ja säilyi top 40:ssä 7 viikkoa. Levy on myynyt kultaa, noin 16 000 levyä tammikuuhun 2010 mennessä.
Albumin ensimmäisenä singlenä julkaistiin kappale nimeltä "Kiss of Life", joka sijoittui Suomen virallisella singlelistalla sijalle neljä. Albumin toisena singlenä julkaistiin "Stronger Without You", joka lähettiin radioille promosinglenä ja oli saatavana kaupoista Daim-makeisten kylkiäisenä. Kolmas single oli "Damn You", joka myös julkaistiin radiopromosinglenä.
Ran Laurie

William George Ranald Mundell ”Ran” Laurie (4. toukokuuta 1915 Cambridgeshire – 19. syyskuuta 1998 Norfolk) oli brittiläinen soutaja ja olympiavoittaja. Laurie kävi koulua Monkton Combessa ja opiskeli Selwyn Collegessa Cambridgessä.
Laurien uran parhaaksi saavutukseksi jäi olympiavoitto kesäolympialaisissa 1948 soutuparinaan Jack Wilson. Kaksikko oli osallistunut myös vuoden 1936 kesäolympialaisiin, jossa heidän sijoituksensa jäi lopulta neljänneksi.
Vuonna 1954 Laurie valmistui lääkäriksi, ja hän työskenteli ammatissaan yli kolmekymmentä vuotta Oxfordissa. 
Laurie oli naimisissa Patricia Laidlaw’n kanssa vuodesta 1944 lähtien, kunnes Laidlaw kuoli 1989. Heidän avioliitostaan syntyi neljä lasta, joista nuorin on näyttelijä Hugh Laurie. Laurien molemmat pojat Charles ja Hugh harrastivat, kuten isänsä, soutamista Selwyn Collegessa ja Cambridgen yliopistossa. Ran Laurie avioitui Mary Arbuthnottin kanssa 1990 ja liitto kesti Laurien kuolemaan asti.
Montague John Druitt

Brittiläinen lakimies Montague John Druitt (15. elokuuta 1857 – 1. joulukuuta 1888) oli yksi monista Viiltäjä-Jackiksi epäillyistä henkilöistä. Vaikka hänet nimetään usein pääepäillyksi Lontoota vuonna 1888 kuohuttaneessa sarjamurhatapauksessa, tätäkään teoriaa ei voida todistaa. Todistusaineistoa Druittia vastaan on loppujen lopuksi varsin vähän.
Druitt oli lääkäri William Druittin toinen poika. Hän syntyi Dorsetissa, Englannissa elokuussa 1857.
Vuonna 1881 Druitt asui Wimborne Minsterissä yhdessä vaimonsa Annen, kolmen tyttärensä ja palvelijattariensa kanssa. Hän valmistui Oxfordista 1880. Druitt toimi sekä lakimiehenä että poikakoulun vararehtorina. 
Druittin isä kuoli vuonna 1885 sydänkohtaukseen. Äiti puolestaan sairastui psyykkisesti ja päätyi laitoshoitoon. Viiltäjä-Jackin veriteot tapahtuivat Lontoon alueella loppuvuodesta 1888, ja Druitt löytyi saman vuoden viimeisenä päivänä Thames-joesta ilmeisesti hukuttautuneena. 
Druittin masennuksesta ja paranoidisesta häiriöstä kärsinyt äiti kuoli mielisairaalassa vuonna 1890.